MEDDELELSE FRA KOMMISSIONEN TIL RÅDET OG EUROPA-PARLAMENTET - ÆNDRINGSSKRIVELSE NR. 3 TIL DET FORELØBIGE BUDGETFORSLAG FOR 2003 - SEKTION III - KOMMISSIONEN

I henhold til:

- artikel 272 i traktaten om oprettelse af Det Europæiske Fællesskab,

- artikel 177 i traktaten om oprettelse af Det Europæiske Atomenergifællesskab,

- artikel 14 i finansforordningen af 21. december 1977 vedrørende De Europæiske Fællesskabers almindelige budget [1], senest ændret ved forordning nr. 762/2001 [2] af 9. april 2001,

[1] EFT L 356 af 31.12.1977, s. 1.

[2] EFT L 111 af 20.4.2001, s. 1.

forelægger Europa-Kommissionen herved ændringsskrivelse nr. 3 til det foreløbige budgetforslag for regnskabsåret 2003 af de årsager, der er anført i nedenstående begrundelse.

***

INDHOLDSFORTEGNELSE

1. Indledning

1.1. Landbrugsudgifter

1.2. Foranstaltninger udadtil: ajourføring for indgåede internationale fiskeriaftaler

1.3. Et foreløbigt overslag over overskuddet fra gennemførelsen af 2002-budgettet

2. UDGIFTSOMRÅDE 1: LANDBRUG

2.1. Underudgiftsområde 1a: landbrugsudgifter ekskl. udvikling af landdistrikter

2.2. Underudgiftsområde 1b: udvikling af landdistrikterne

2.3. Ændringer af kontoplanen og budgetanmærkningerne

3. UDGIFTSOMRÅDE 4: FORANSTALTNINGER UDADTIL

3.1. Internationale fiskeriaftaler

4. Foreløbigt overslag over overskuddet fra gennemførelsen af 2002-budgettet

5. OVERSIGT FORDELT PÅ DE FINANSIELLE OVERSLAG

BEGRUNDELSE

1. INDLEDNING

Ifølge den interinstitutionelle aftale om budgetdisciplin og forbedring af budgetproceduren underskrevet af Europa-Parlamentet, Rådet og Kommissionen den 6. maj 1999 kan Kommissionen "efter behov forelægge budgetmyndigheden en ad hoc-ændringsskrivelse for at ajourføre de oplysninger, der ligger til grund for vurderingen af landbrugsudgifterne i det foreløbige budgetforslag og/eller for på grundlag af de senest tilgængelige oplysninger vedrørende de fiskeriaftaler, der er gældende pr. 1. januar i det pågældende regnskabsår, at korrigere fordelingen mellem de bevillinger, der er opført på aktionskonti vedrørende de internationale fiskeriaftaler, og bevillingerne opført under reserven." Denne ændringsskrivelse skal tilstilles budgetmyndigheden inden udgangen af oktober.

Kommissionen forelægger hermed følgende ad hoc-ændringsskrivelse for budgettet for 2003. Den omfatter følgende elementer:

1. Landbrugsudgifter

2. Foranstaltninger udadtil: ajourføring for indgåede internationale fiskeriaftaler

3. Et foreløbigt overslag over budgetoverskuddet fra gennemførelsen af 2002-budgettet

1.1. Landbrugsudgifter

Kommissionen har foretaget en nøje ajourføring af landbrugsbudgettet konto for konto. Ud over at tage markedsfaktorerne i betragtning tager ændringsskrivelsen således også højde for lovgivningsmæssige beslutninger truffet inden for landbrugsområdet, efter at det foreløbige budgetforslag (FBF) blev udarbejdet, samt forslag, som dog ikke får nogen væsentlig virkning i 2003. Den euro/dollar-vekselskurs, der nu skal anvendes i henhold til Rådets forordning om budgetdisciplin, er gennemsnitskursen i perioden 1. juli til 30. september 2002. Den andrager 0,98 (1 EUR = 0,98 USD) og medfører visse forhøjelser i forhold til FBF.

For underudgiftsområde 1a (landbrugsudgifter ekskl. udvikling af landdistrikter) fører de nye overslag til et lavere behov end forventet i FBF (- 337,4 mio. EUR). Denne besparelse skyldes imidlertid betydelige stigninger inden for nogle sektorer, som modvirkes af nedsættelser af behovene inden for andre sektorer. Den største stigning i behovene forekommer inden for mejeriprodukter, hvor behovene stiger med 560 mio. EUR. Inden for sukkersektoren har en kombination af lavere verdensmarkedspriser og euroens stigning over for dollaren ført til øgede behov. Behovene til bomuld er også øget på grund af den indvirkning, ændringerne i vekselkurserne har på verdensmarkedspriserne. På den anden side er der noteret besparelser inden for andre sektorer, bl.a. under kapitel B1-10, markafgrøder, som kan nedsættes med 974 mio. EUR, primært som et resultat af forskud på direkte bistand, som er udbetalt over 2002-budgettet.

De samlede behov inden for underudgiftsområde 1a anslås til ca. 40 082,45 mio. EUR, dvs. 337,4 mio. EUR lavere end FBF, hvilket efterlader en margen på ca. 2 597,55 mio. EUR under loftet i de finansielle overslag.

For så vidt angår udvikling af landdistrikter (underudgiftsområde 1b), foreslår Kommissionen, at bevillingerne på 2003-budgettet holdes ved loftet i de finansielle overslag (4 698 mio. EUR). Fordelingen af bevillingerne på de forskellige foranstaltninger er imidlertid blevet ajourført på grundlag af medlemsstaternes angivelser.

1.2. Foranstaltninger udadtil: ajourføring for indgåede internationale fiskeriaftaler

Som fastsat i den interinstitutionelle aftale er Kommissionen nu ved at ændre fordelingen af bevillingerne til de internationale fiskeriaftaler mellem reserven og selve posten. Aktionsposten B7-8000 øges med ca. 30,1 mio. EUR for både forpligtelsesbevillinger og betalingsbevillinger. Der blev paraferet tre aftaler i 2002 (Angola, Senegal, Sao Tome og Principe), hvortil bevillingerne allerede er foreslået eller snarest vil blive foreslået over for budgetmyndigheden.

1.3. Et foreløbigt overslag over overskuddet fra gennemførelsen af 2002-budgettet

Ud over de velkendte elementer i den traditionelle ad hoc-ændringsskrivelse og ligesom tilfældet har været de sidste to år, ønsker Kommissionen at tilføje en yderligere post vedrørende saldoen for 2002. Ifølge artikel 32 i finansforordningen opføres hvert regnskabsårs saldo på budgettet for det følgende regnskabsår som indtægt eller udgift, alt efter om der er tale om overskud eller underskud. I stk. 2 i den pågældende artikel anføres, at overslagene over disse indtægter eller udgifter opføres på budgettet under budgetbehandlingen og i givet fald under anvendelse af proceduren med ændringsskrivelse.

Efter Kommissionens opfattelse kan der på nuværende tidspunkt opføres en forsigtigt anslået saldo på 500 mio. EUR på FBF 2003. Ligesom sidste år skyldes dette ikke et overskud på indtægterne, men besparelser på 2002-budgettet inden for udgiftsområde 1, landbrug, hvor budgetåret allerede er afsluttet, undtagen hvad angår foranstaltninger, der forvaltes direkte af Kommissionen. For så vidt angår strukturfondene, vil Kommissionen sigte mod at udbetale mest muligt, også selv om medlemsstaterne indgiver deres betalingsanmodninger meget sent. Et beløb til anvendelse for EU's solidaritetsfond vil også skulle fratrækkes. Dette er grunden til, at der i øjeblikket ikke er medtaget noget overslag over underudnyttelsen inden for udgiftsområde 2 i det foreløbige overslag over overskuddet.

2. UDGIFTSOMRÅDE 1: LANDBRUG

Formålet med ændringsskrivelsen (ÆS) er at sikre, at landbrugsbudgettet baseres på de mest ajourførte økonomiske oplysninger og den seneste lovgivning. Kommissionen får i oktober stillet en første indikation af produktionsniveauet (høsten) for 2002 til sin rådighed, og denne er grundlaget for enhver pålidelig beregning af budgetbehovene i 2003.

Som tidligere har Kommissionen nøje ajourført sine overslag over landbrugsudgifterne konto for konto. Ud over at tage markedsfaktorerne i betragtning tager ændringsskrivelsen således også højde for lovgivningsmæssige beslutninger truffet inden for landbrugsområdet, efter at FBF blev udarbejdet, samt for forslag til sådanne beslutninger. Disse beslutninger har dog kun en ringe eller slet ingen indvirkning på budgetbevillingerne for 2003.

I overensstemmelse med Rådets forordning om budgetdisciplin er ændringsskrivelsen baseret på den euro/dollar-kurs, der er registreret mellem 1. juli og 30. september 2002. Den andrager 0,98 (1 EUR = 0,98 USD) og medfører visse forhøjelser i forhold til det foreløbige budgetforslag (1 EUR = 0,88 USD).

For underudgiftsområde 1a (landbrugsudgifter ekskl. udvikling af landdistrikter) fører de nye overslag til et lavere behov end forventet i FBF (- 337,4 mio. EUR). Denne besparelse skyldes imidlertid betydelige stigninger inden for nogle sektorer, som modvirkes af nedsættelser af behovene inden for andre sektorer. Den største stigning i behovene forekommer inden for mejeriprodukter, hvor behovene stiger med 560 mio. EUR. Inden for sukkersektoren har en kombination af lavere verdensmarkedspriser og euroens stigning over for dollaren ført til øgede behov. Behovene til bomuld er også øget på grund af den indvirkning, ændringerne i vekselkurserne har på verdensmarkedspriserne.

Som modvægt til disse stigninger er der dog besparelser inden for andre sektorer. Den betydeligste er inden for kapitel B1-10, markafgrøder, hvor besparelsen er på 974 mio. EUR, som hovedsagelig skyldes forskud på direkte bistand, der er er udbetalt over 2002-budgettet. Som følge af mund- og klovesygen er behovene til fåre- og gedepræmier faldet, eftersom der er færre dyr.

De samlede behov til underudgiftsområde 1a andrager 40 082,45 mio. EUR, hvilket efterlader en margen på 2 597,55 EUR under loftet i de finansielle overslag.

For så vidt angår udvikling af landdistrikter (underudgiftsområde 1b), foreslår Kommissionen, at bevillingerne på 2003-budgettet holdes ved loftet i de finansielle overslag (4 698 mio. EUR). Fordelingen af bevillingerne på de forskellige foranstaltninger er imidlertid blevet ajourført på grundlag af medlemsstaternes angivelser.

Følgende tabel er en oversigt over budgetoverslagene for de forskellige kapitler inden for EUGFL, Garantisektionen, og margenerne under de finansielle overslag.

Ændringsskrivelse nr. 3/2003

Udgiftsområde 1

mio. EUR

>TABELPOSITION>

2.1. Underudgiftsområde 1a: landbrugsudgifter ekskl. udvikling af landdistrikter

2.1.1. Markedsordninger og beslægtede udgifter

I ændringsskrivelsen er de samlede bevillinger til underudgiftsområde 1a (landbrugsudgifter, ekskl. udvikling af landdistrikter) lavere end i FBF (- 337,4 mio. EUR). Denne besparelse skyldes en kombination af stigninger og nedsættelser inden for de forskellige sektorer.

Bevillingerne til mælk og mejeriprodukter er øget med 560 mio. EUR, eller næsten 27 % i forhold til FBF. Den væsentligste årsag til denne betydelige stigning er det fortsatte fald i verdensmarkedspriserne, som har ført til yderligere stigninger i eksportrestitutionerne og i den interne støtte. Inden for sukkersektoren har en kombination af lavere verdensmarkedspriser og euroens stigning medført en forøgelse af behovene med 102 mio. EUR. Tilpasningsstøtten til raffineringsindustrien er også blevet fastsat, hvilket har medført øgede udgifter på 40 mio. EUR. Bevillingerne til spindplanter er øget med 77 mio. EUR. Dette skyldes den stærkere euro samt en mindre overskridelse af de nationale garantimængder, således at det i mindre grad går ud over støtteintensiteten. Der er stigninger for oksekød (+ 35 mio. EUR), som skyldes, at medlemsstaternes tilbagebetalinger af de forskud, Kommissionen har udbetalt under destruktionsordningen på grund af BSE-krisen, er foregået langsommere end forventet. Der er også stigninger for svinekød, æg og fjerkræ (+ 18 mio. EUR), tørret foder og bælgplanter (+ 6 mio. EUR) og POSEI (+ 8 mio. EUR).

Der er betydelige besparelser inden for markafgrøder (- 974 mio. EUR). Som et resultat af ugunstige klimaforhold er en del af den direkte arealstøtte blevet fremskyndet for Italiens og Tysklands vedkommende og betalt over 2002-budgettet. De lavere udgifter til korn betyder også et stort fald i behovene til denne sektor. Der opstår yderligere besparelser for så vidt angår fåre- og gedekød (- 109 mio. EUR) på grund af et betydeligt fald i antallet af moderfår, der kan give anledning til udbetaling af præmier i kalenderåret 2002, specielt i Det Forenede Kongerige som følge af de omfattende slagtninger, der var nødvendige på grund af mund- og klovesygen. Der forudses også mindre behov i forbindelse med olivenolie (- 31 mio. EUR) på grund af et fald i den støtteberettigede produktion i Grækenland og Portugal, i forbindelse med frugt og grøntsager (- 20 mio. EUR) og i forbindelse med fødevarehjælp (- 2 mio. EUR). Begrænsninger i interventionslagrene for ris fører til en nedsættelse inden for kapitel B1-18 på 11 mio. EUR. Inden for kapitel B1-39, Andre foranstaltninger, ses en nedgang på 37 mio. EUR som et resultat af en lavere agromonetær støtte og forslaget om, at genressourcer skal finansieres over B2-517.

De samlede behov anslås til ca. 40 082,45 mio. EUR, dvs. 337,4 mio. EUR lavere end FBF, hvilket efterlader en margen på ca. 2 597,55 mio. EUR under loftet i de finansielle overslag for underudgiftsområde 1a. Denne margen androg 2 260,15 mio. EUR i FBF.

2.1.2. Ændringer af lovgivningen

Siden vedtagelsen af det foreløbige budgetforslag er der blevet truffet en række lovgivningsmæssige beslutninger vedrørende udgiftsområde 1. Ministerrådet (landbrug) vedtog forslaget om kvoter for kartoffelstivelse (Rådets forordning (EF) nr. 962/2002 af 27. maj 2002 om ændring af forordning (EF) nr. 1868/94 om en kvoteordning for produktionen af kartoffelstivelse). Forordningen har ikke nogen mærkbar indflydelse på budgettet, eftersom den blot viderefører en allerede eksisterende situation.

I FBF blev der under post B1-392 vedrørende genressourcer opført en bevilling på 10 mio. EUR, som blev henført under reservekapitlet B0-40, i afventning af Rådets afgørelse om Kommissionens forslag af 31. oktober 2001 (KOM(2001) 617). Eftersom der kun har været ringe støtte fra budgetmyndighedens side til den foreslåede finansiering af denne foranstaltning over EUGFL, Garantisektionen, vil det nuværende forslag blive trukket tilbage og erstattet med et nyt, ifølge hvilket foranstaltningen skal finansieres over post B2-517. Til dette formål bør et beløb på 1,5 mio. EUR opføres under reserven.

Der gives nærmere oplysninger herom i afsnittet om udviklingen inden for de enkelte sektorer.

2.1.3. Pariteten mellem EUR og USD

I overensstemmelse med artikel 8, stk. 1, i Rådets forordning (EF) nr. 2040 om budgetdisciplin er den vekselkurs mellem EUR og USD, der er anvendt i ændringsskrivelsen, gennemsnitskursen i den seneste 3 måneders periode. Dette betyder i forbindelse med denne ændringsskrivelse perioden mellem 1. juli og 30. september 2002. Den noterede gennemsnitskurs er 1 EUR = 0,98 USD, hvilket er højere end den kurs, der blev benyttet i det foreløbige budgetforslag (1 EUR = 0,88 USD). Dette medfører en række stigninger, bl.a. for sektorer som sukker og bomuld.

2.1.4. Udviklingen inden for de enkelte sektorer

I det følgende redegøres der for hovedlinjerne i ændringerne af bevillingerne i ændringsskrivelsen i forhold til det foreløbige budgetforslag.

Kapitel 10 - Markafgrøder (bevillinger: - 974 mio. EUR)

bevillinger i det foreløbige budgetforslag: 17 764 mio. EUR

bevillinger efter ændringsskrivelsen: 16 790 mio. EUR

Langt den største ændring ses i forbindelse med bevillingerne til markafgrøder. De anslåede behov er nu ca. 5,5 % lavere end ved opstillingen af det foreløbige budgetforslag. Den mest betydelige nedsættelse vedrører direkte arealstøtte (- 899 mio. EUR).

Hovedårsagen til denne nedsættelse er de forskud, der er indrømmet på direkte betalinger vedrørende produktionsåret 2002/2003. På grund af tørke i visse områder af Italien blev der indrømmet et forskud på 50 %, hvilket medførte en anslået udgift på 331 mio. EUR over 2002-budgettet. Yderligere 560 mio. EUR blev stillet til rådighed for at fremskynde de direkte betalinger til de områder i Tyskland, der var berørt af de voldsomme oversvømmelser i sommeren 2002.

Der er noteret væsentlige besparelser på udgifterne til offentlig oplagring (- 116 mio. EUR) på grund af en nedjustering af lagrene:

>TABELPOSITION>

Bevillingerne til eksportrestitutioner øges fra 36 mio. EUR til 104 mio. EUR. De mængder, der er til rådighed til eksport er ret stabile, og det forventes, at verdensmarkedspriserne fortsat vil være høje. Imidlertid gør euroens betydelige stigning i forhold til dollaren eksporten fra Fællesskabet dyrere, og dermed stiger eksportrestitutionerne tilsvarende, specielt hvad angår byg og rug.

Kapitel 11 - Sukker (bevillinger: + 142,6 mio. EUR)

bevillinger i det foreløbige budgetforslag: 1 339,4 mio. EUR

bevillinger efter ændringsskrivelsen: 1 482 mio. EUR

De anslåede udgifter til restitutioner inden for sukkersektoren ligger 102 mio. EUR over bevillingerne i det foreløbige budgetforslag for 2003. For det første forventer Kommissionen et fortsat fald i verdensmarkedspriserne. Der har til beregning af restitutionerne været anvendt en verdensmarkedspris på USD 190/t, i stedet for USD 215/t i FBF. For det andet medfører den ajourførte euro/dollar-kurs yderligere udgifter. Disse elementer medfører tilsammen en restitutionssats på 483 EUR, i stedet for 433/t.

Behovene til tilpasningsstøtten til raffineringsindustrien blev i FBF fastsat med en basissats af 1 EUR/t i henhold til Rådets forordning 1260/2001. I henhold til Kommissionens forordning 1164/2002 af 28. juni 2002 blev tilpasningsstøtten hævet til 29,2 EUR/t. Dette har ført til en samlet stigning på 40 mio. EUR i ÆS.

Kapitel 12 - Olivenolie (bevillinger: - 31 mio. EUR)

bevillinger i det foreløbige budgetforslag: 2 372 mio. EUR

bevillinger efter ændringsskrivelsen: 2 341 mio. EUR

Bevillingerne til olivenolie er blevet nedsat, hovedsagelig på grund af produktionsfaldet. Behovene i FBF var baseret på den første produktionsprognose. Ifølge de endelige produktionsopgørelser har Grækenland og Portugal i produktionsåret 2001/02 produceret 399 000 t og 34 000 t i stedet for henholdsvis 453 000 t og 50 000 t. Faldet i bevillingerne til produktionsstøtten andrager 39 mio. EUR.

Nye overslag over udgiften i forbindelse med tidligere produktionsår har ført til en stigning i bevillingerne til foranstaltninger vedrørende "kvalitetsforbedring". Kommissionen foreslår, at dette beløb nedsættes med 8 mio. EUR.

Kapitel 13 - Tørret foder og bælgplanter (bevillinger: + 6 mio. EUR)

bevillinger i det foreløbige budgetforslag: 383 mio. EUR

bevillinger efter ændringsskrivelsen: 389 mio. EUR

Den lette stigning i behovene skyldes de forhøjede produktionstal, medlemsstaterne har angivet. For produktionsårene 2002/2003 og 2003/2004 forventes produktionen af kunstigt tørret foder at stige fra 4,6 mio. t til 4,8 mio. t, medens soltørret foder stiger fra 0,2 mio. t til 0,35 mio. t. Den nationale garantimængde er overskredet, således at støtteintensiteten er nedsat, men selv med denne lavere støtte medfører den øgede mængde en stigning i behovene på 6 mio. EUR, således at de udgør 317 mio. EUR.

I modsætning hertil forbliver bevillingerne til bælgplanter på 72 mio. EUR.

Kapitel 14 - Spindplanter og silkeorme (bevillinger: +77 mio. EUR)

bevillinger i det foreløbige budgetforslag: 831 mio. EUR

bevillinger efter ændringsskrivelsen: 908 mio. EUR

Stigningen i udgifterne i forhold til FBF skyldes udelukkende bomuld (+ 77 mio. EUR). Dette er en følge af både en ændring af den anslåede produktion på grundlag af medlemsstaternes angivelser og ajourføringen af vekselkursen mellem EUR og USD.

Ifølge medlemsstaternes indberetninger, der for nylig er fremsendt i overensstemmelse med gældende lovgivning, skulle produktionen andrage 1 061 978 t i Grækenland og 313 828 t i Spanien. Det foreløbige budgetforslag var baseret på højere produktionstal på 1 150 000 og 325 000 t for henholdsvis Grækenland og Spanien. Produktionstallene i både FBF og ÆS ligger over de nationale garanterede mængder og medfører derfor en nedsættelse af støtteintensiteten. Da imidlertid produktionstallene i ÆS er lavere, er nedsættelsen af støtteintensiteten mindre end forudset i FBF, med en tilsvarende stigning i budgettet.

Den anden faktor, der øger budgettet, er vekselkursen mellem EUR og USD. Da verdensmarkedsprisen på bomuld er fastsat i USD, er euroens stigning en vigtig faktor i ÆS, idet verdensmarkedsprisen i euro bliver lavere. Den nuværende lovgivning medfører, at jo højere verdensmarkedsprisen er i EUR, jo højere er bomuldsstøtten, og dette fører til større udgifter på budgettet.

Kapitel 15 - Frugt og grøntsager (bevillinger: - 20 mio. EUR)

bevillinger i det foreløbige budgetforslag: 1 629 mio. EUR

bevillinger efter ændringsskrivelsen: 1 609 mio. EUR

De forudsete udgifter til frugt og grøntsager er lavere end i FBF på grund af lavere overslag over udligningsstøtten til bananer (- 22 mio. EUR). Som et resultat af, at der anvendes et mindre areal til produktion af druer (35 700 ha i stedet for 38 000 ha), er bevillingerne til denne ordning også revideret i nedadgående retning (- 8 mio. EUR).

Nedgangen opvejes delvis af mindre stigninger i udgifterne til udligningstilskud til tilbagekøbskompensation og til opkøb (+ 6 mio. EUR) samt til produktionsstøtte til frugtbaserede produkter (+ 4 mio. EUR). Dette skyldes en justering af tilplantede arealer og af udbytter.

Kapitel 18 - Andre sektorer eller vegetabilske produkter (bevillinger: - 11 mio. EUR)

bevillinger i det foreløbige budgetforslag: 314 mio. EUR

bevillinger efter ændringsskrivelsen: 303 mio. EUR

En række foranstaltninger finansieres over dette kapitel: producentstøtte til frø, hektarstøtte til humle samt interventionsforanstaltninger og indkomststøtte under den fælles markedsordning for ris.

For så vidt angår frø, er bevillingerne uændret, dvs. 110 mio. EUR. For humle er der en let stigning til 13 mio. EUR (+ 1 mio. EUR), da det dyrkede areal er øget til 26 000 ha.

For ris er der en samlet nedsættelse af bevillingerne med 12 mio. EUR. Hvad angår eksportrestitutioner er der imidlertid forudset en stigning på 2 mio. EUR, som skyldes en kombination af vekselkurs og markedsværdi.

Der er forudset en lettere nedgang (- 3 mio. EUR) i bevillingerne til offentlig oplagring. Begyndelseslagrene er blevet revideret i nedadgående retning, og med det forventede større salg bør tallene for slutlagre også nedsættes.

>TABELPOSITION>

Den mest betydelige nedsættelse vedrører direkte arealstøtte (- 11 mio. EUR). De seneste tal, medlemsstaterne har meddelt, vidner om visse ændringer i det angivne overfladeareal. Hvad angår Spanien er det maksimale garantiareal blevet overskredet og støttesatsen nedsat i overensstemmelse hermed.

Kapitel 20 - Mælk og mejeriprodukter (bevillinger: + 560 mio. EUR)

bevillinger i det foreløbige budgetforslag: 2 112 mio. EUR

bevillinger efter ændringsskrivelsen: 2 672 mio. EUR

Udgifterne til mælk og mejeriprodukter er øget drastisk (+ 560 mio. EUR). Dette er en følge af både forringelsen på de interne og eksterne markeder siden foråret og af euroens stigning. Resultatet er en forøgelse af de offentlige lagre og af de forventede satser for eksportrestitutioner og intern støtte.

En justering i opadgående retning af restitutionssatserne har ført til stigninger på henholdsvis 88 mio. EUR for skummetmælkspulver, 67 mio. EUR for smør og butteroil, 60 mio. for ost og 146 mio. for andre produkter (sødmælkspulver, kondenseret mælk, yoghurt m.v.).

Med hensyn til intervention i form af støtte til anvendelse af skummetmælk har en højere støtte til skummetmælk forarbejdet til kasein ført til en stigning på 110 mio. EUR, og en større støtteberettiget mængde har medført en stigning på 10 mio. for skummetmælkspulver til anvendelse som kalvefoder.

Til offentlig intervention for smør forudses større bevillinger (76 mio. EUR) på grund af større begyndelseslagre (172 800 t i stedet for 96 200 t) og større opkøb (45 000 t i stedet for 35 000 t).

Selv om disse tal udviser betydelige stigninger, er de i realiteten et tegn på nogen forbedring inden for sektoren i forhold til den aktuelle situation, eftersom de forudsete satser for eksportrestitutioner og for intern støtte er lavere end de nuværende satser.

Kapitel 21 - Oksekød (bevillinger: + 35 mio. EUR)

bevillinger i det foreløbige budgetforslag: 8 369 mio. EUR

bevillinger efter ændringsskrivelsen: 8 404 mio. EUR

Produktionen af okse- og kalvekød forventes at forblive ret stabil, og når først forbrugernes tillid til sektoren helt er vendt tilbage, forventes forbruget også at være stabilt i de nærmeste følgende år. Oksekødsproduktionen i EU forventes at ligge omkring 7,5-7,6 mio. t.

Som følge af de kriser, der har været i forbindelse med kvægbestanden (BSE, mund- og klovesyge), har oksekødspriserne i 2002 ligget et godt stykke under det gennemsnitlige prisniveau. Imidlertid har markedet fra marts 2002 vist tegn på et stabilt genopsving. Kommissionen er begyndt at sælge fra interventionslagre, om end kun i meget små mængder, og den forventer at fortsætte salget i 2003.

Behovene til eksportrestitutioner (534 mio. EUR) forventes fortsat at ligge tæt på bevillingerne i FBF. Overslagene over de mængder, der vil blive solgt med restitutioner, udviser en forskel i forhold til det foreløbige forslag på 145 000 t, men da restitutionsniveauerne også er blevet justeret, er det endelige beløb neutralt i forhold til FBF. Med henblik på gennemsigtighed inden for området dyrevelfærd har Europa-Parlamentet anmodet om, at posterne vedrørende eksportrestitutioner for dyr deles op, således at restitutioner for kød og for levende dyr opføres under forskellige poster. Det foreslås derfor at opdele post B1-210 således, at B1-2100 dækker eksportrestitutioner for oksekød og B1-2101 eksportrestitutioner for levende kvæg. De samlede bevillinger til disse to poster bør være lig med de samlede bevillinger under den nuværende post B1-210, dvs. 534 mio. EUR.

Behovene til oplagring forventes at blive lavere end det niveau, der er anslået i FBF (- 30 mio. EUR). Den forventede besparelse skyldes, at værdien af oplagret oksekød ved regnskabsårets begyndelse er lavere, især for ikke-udbenet kød (- 36 mio. EUR), hvilket delvis opvejes af større omkostninger til oplagring (+ 6 mio. EUR).

Det anslåede behov i forbindelse med præmieordningerne (7 879 mio. EUR) ligger tæt på overslaget i FBF. Alle behov i forbindelse med de direkte præmieordninger er de samme som forudset i FBF, undtagen for så vidt angår "andre interventioner". Behovene til "andre interventioner" er øget med 65 mio. EUR til destruktionsordningen. Dette skyldes den omstændighed, at forskud udbetalt af Kommissionen tilbagebetales senere end forventet af medlemsstaterne.

Kapitel 22 - Fåre- og gedekød (bevillinger: - 109 mio. EUR)

bevillinger i det foreløbige budgetforslag: 1 904 mio. EUR

bevillinger efter ændringsskrivelsen: 1 805 mio. EUR

Bevillingerne til fåre- og gedekød er blevet nedsat, hovedsagelig på grund af produktionsfaldet (- 109 mio. EUR). Ifølge medlemsstaternes angivelser vil antallet af moderfår og geder, der kan give anledning til udbetaling af præmier, udgøre 68,9 mio. EUR i stedet for 73,2 mio. EUR som forudset i FBF. Den supplerende præmie, som ydes til producenter i ugunstigt stillede områder, og til producenter, som foretager græsningsskifte, vil kun blive udbetalt for 55,4 mio. moderfår og geder i stedet for 57,6 mio. Bestanden er blevet mindre i de fleste medlemsstater, og ikke kun i Det Forenede Kongerige, hvor mund- og klovesygen var mest udbredt.

Kapitel 23 - Svinekød, æg, fjerkræ og andre foranstaltninger vedrørende animalske produkter (bevillinger: +18 mio. EUR)

bevillinger i det foreløbige budgetforslag: 185,5 mio. EUR

bevillinger efter ændringsskrivelsen: 203,5 mio. EUR

For svinekøds vedkommende er der foretaget en forhøjelse af de forudsete bevillinger til ekstraordinære foranstaltninger til støtte af markedet med henblik på foranstaltninger mod epizootier (+ 6 mio. EUR) på grund af en forsinkelse af Spaniens betalinger vedrørende svinepest.

For æg og fjerkræ skyldes forskellen i relation til FBF udelukkende en stigning i restitutionssatserne for æg (+ 1 mio. EUR og fjerkrækød (+ 11 mio. EUR).

Kapitel 30 - Produkter uden for bilag I (bevillinger: uændret)

bevillinger i det foreløbige budgetforslag: 415 mio. EUR

bevillinger efter ændringsskrivelsen: 415 mio. EUR

Dette kapitel vedrører de produkter, der fremkommer ved forarbejdning af basisprodukter fra landbruget såsom korn, sukker, mejeriprodukter og æg. Der er bl.a. tale om alkoholholdige drikkevarer fremstillet på grundlag af korn, varer fremstillet på grundlag af chokolade, diætvarer og kulinariske varer, bagværk mv.

De samlede bevillinger til dette kapitel reguleres af WTO-loftet på 415 mio. EUR. Skønt dette loft er uændret i ændringsskrivelsen, er der nogle ændringer i mængden af basisprodukter og i restitutionssatserne.

>TABELPOSITION>

Kapitel 31 - Fødevareprogrammer (bevillinger: - 2 mio. EUR)

bevillinger i det foreløbige budgetforslag: 308 mio. EUR

bevillinger efter ændringsskrivelsen: 306 mio. EUR

Bevillingerne til restitutioner i forbindelse med fødevarehjælp er nedsat med 2 mio. EUR. Dette skyldes, at mængden af mælkepulver, der er anvendt til dette formål, er mindre end tidligere.

Kapitel 32 - POSEI (bevillinger: + 8 mio. EUR)

bevillinger i det foreløbige budgetforslag: 256 mio. EUR

bevillinger efter ændringsskrivelsen: 264 mio. EUR

Stigningen skyldes udestående forpligtelser fra 2002-budgettet vedrørende visse støtteforanstaltninger, såsom støtte til forarbejdning af ananas (POSEIDOM) og støtte til kvægavl (POSEIDOM og POSEIMA).

Kapitel 33 - Veterinær- og plantesundhedsforanstaltninger

På grund af usikkerheden i forbindelse med refunderingen af medlemsstaternes omkostninger (til udryddelse af mund- og klovesygen) vil det beløb, der er anført under post B1-332 (nødfond), eventuelt kunne justeres med det relevante budgetinstrument.

Kapitel 39 - Andre foranstaltninger (agromonetær støtte) (bevillinger: - 37 mio. EUR)

bevillinger i det foreløbige budgetforslag: 55 mio. EUR

bevillinger efter ændringsskrivelsen: 18 mio. EUR

Udgifterne til agromonetære udligningsbeløb er dalende (- 29 mio. EUR), især eftersom Det Forenede Kongerige ikke har udnyttet denne mulighed.

Til den direkte støtteordning for mindre producenter er der nu forudset et beløb på 2 mio. EUR, idet et antal landbrugere i Italien vil begynde at benytte sig af ordningen.

I FBF var der til genressourcer opført en bevilling på 10 mio. EUR under reservekapitlet B0-40, til anvendelse for post B1-392 under EUGFL, Garantisektionen; grundlaget herfor var Kommissionens forslag til en ny forordning fra Rådet, som skulle give mulighed for forlængelse af foranstaltningerne vedrørende bevarelse, indsamling og udnyttelse af genressourcer i landbruget (KOM(2001) 617 endelig).

Imidlertid har andre institutioner, navnlig Rådet, været stærkt imod den foreslåede finansiering over EUGFL, Garantisektionen, som betragtes som uegnet til forvaltning af multinationale projekter. Finansieringen bør i stedet ske over kapitel B2-51 (post B2-517).

Kommissionen er enig i, at foranstaltningen ikke bør finansieres over EUGFL, Garantisektionen, men føres tilbage til post B2-517. Men eftersom foranstaltningen nu vil blive direkte forvaltet af Kommissionen, og 2003 vil blive det første gennemførelsesår, vil de nødvendige bevillinger hertil under post B2-517 kun andrage 1,5 mio. EUR. Beløbet bør henføres under reserven, så længe det ændrede retsgrundlag ikke er vedtaget. For de følgende års vedkommende anslås behovene til ca. 4 mio. EUR pr. år.

2.2. Underudgiftsområde 1b: udvikling af landdistrikterne

Kapitel 40 - Udvikling af landdistrikterne (bevillinger: uændret)

bevillinger i det foreløbige budgetforslag: 4 698 mio. EUR

bevillinger efter ændringsskrivelsen: 4 698 mio. EUR

Kommissionen har ikke ændret sin holdning vedrørende det samlede bevillingsniveau, som svarer til det loft, der anvendes i de finansielle overslag.

Imidlertid angav medlemsstaterne i overensstemmelse med forordning 1750/2000 deres udgiftsoverslag for 2003 til Kommissionen inden den 30. september 2002, og disse overslag overstiger beløbet i FBF på 4 698 mio. EUR.

Kommissionen har derfor ajourført fordelingen af bevillingerne på de forskellige foranstaltninger på grundlag af medlemsstaternes angivelser.

2.3. Ændringer af kontoplanen og budgetanmærkningerne

Med henblik på gennemsigtighed inden for området dyrevelfærd har Europa-Parlamentet anmodet om, at posterne vedrørende eksportrestitutioner for dyr deles op, således at restitutioner for kød og for levende dyr opføres under forskellige poster. Kommissionen er rede til at godtage denne ændring inden for oksekødsektoren, da der kun er en mindre eller ingen eksport af levende dyr inden for de øvrige animalske sektorer. Det foreslås derfor at opdele post B1-210 på to poster, således at B1-2100 dækker eksportrestitutioner for oksekød og B1-2101 eksportrestitutioner for levende kvæg. De samlede bevillinger til disse to poster bør være lig med de samlede bevillinger under den nuværende post B1-210, dvs. 534 mio. EUR.

Som følge af forslaget om at finansiere foranstaltningen vedrørende genressourcer over post B2-517 vil post B1-392 udgå.

For så vidt angår post B2-511 ("kontrol af anvendelsen af bestemmelserne på landbrugsområdet") skal henvisningerne til retsgrundlaget udbygges.

3. UDGIFTSOMRÅDE 4 - FORANSTALTNINGER UDADTIL

3.1. Internationale fiskeriaftaler

Kommissionen foreslår følgende ændringer i det foreløbige budgetforslag:

- Budgetpost B7-8000, Internationale fiskeriaftaler: 179 642 450 EUR i forpligtelsesbevillinger (i sammenligning med 149 545 000 EUR i FBF) og 185 392 450 i betalingsbevillinger (i sammenligning med 155 295 000 i FBF) til aftaler, der er gældende pr. 31. december 2002.

- Formålsbestemte bevillinger under kapitel B0-40: 8 323 550 EUR i forpligtelsesbevillinger (i sammenligning med 38 421 000 EUR i FBF) og 8 004 550 EUR i betalingsbevillinger (i sammenligning med 38 102 000 EUR i FBF).

Der er foretaget en forhøjelse under post B7-8000 på 30 097 450 EUR i både forpligtelsesbevillinger og betalingsbevillinger. De beløb, der er opført under reserven, er nedsat med de samme beløb, fordi mange af de usikre elementer fra opstillingen af FBF nu er blevet fjernet. Den samlede virkning er således neutral, eftersom stigningen i post B7-8000 er muliggjort gennem en tilsvarende nedsættelse i kapitel B0-40.

Hovedårsagerne til de foreslåede ændringer i forhold til FBF er følgende:

* Tre aftaler blev fornyet i 2002 (Angola, Senegal, Sao Tome og Principe), hvortil bevillingerne allerede er foreslået eller snarest vil blive foreslået over for budgetmyndigheden (til et samlet beløb af 32 137 500 EUR).

* For så vidt angår "reserven" skal denne give mulighed for indgåelse af syv andre eventuelle nye aftaler/finansprotokoller med Ækvatorialguinea (paraferet i 2001, men stadig suspenderet), Côte d'Ivoire, Mauritius, Republikken Guinea, Kiribati (paraferet i 2002, men endnu ikke foreslået over for budgetmyndigheden), Mozambique og Rusland.

* Endelig er tallet for betalingsbevillinger under konto B7-8000 som helhed ca. 5,75 mio. EUR højere end forpligtelsesbevillingerne af hensyn til visse udestående betalinger, der skal afholdes.

4. FORELØBIGT OVERSLAG OVER OVERSKUDDET FRA GENNEMFØRELSEN AF 2002-BUDGETTET

Ud over de velkendte elementer i den traditionelle ad hoc-ændringsskrivelse og ligesom tilfældet har været de sidste to år ønsker Kommissionen at tilføje en yderligere post vedrørende saldoen for 2002. Ifølge artikel 32 i finansforordningen opføres hvert regnskabsårs saldo på budgettet for det følgende regnskabsår som indtægt eller udgift, alt efter om der er tale om overskud eller underskud. I stk. 2 i den pågældende artikel anføres, at overslagene over disse indtægter eller udgifter opføres på budgettet under budgetbehandlingen og i givet fald under anvendelse af proceduren med ændringsskrivelse.

Efter Kommissionens opfattelse kan der på nuværende tidspunkt opføres en forsigtigt anslået saldo på 500 mio. EUR på FBF for 2003. Ligesom sidste år skyldes dette ikke et overskud på indtægterne, men besparelser på 2002-budgettet inden for udgiftsområde 1, landbrug, hvor budgetåret allerede er afsluttet, undtagen hvad angår foranstaltninger, der forvaltes direkte af Kommissionen. For så vidt angår strukturfondene, vil Kommissionen sigte mod at udbetale mest muligt, også selv om medlemsstaterne indgiver deres betalingsanmodninger meget sent. Et beløb til anvendelse for EU's solidaritetsfond vil også skulle fratrækkes. Dette er grunden til, at der i øjeblikket ikke er medtaget noget overslag over underudnyttelsen inden for udgiftsområde 2 i det foreløbige overslag over overskuddet.

5. OVERSIGT FORDELT PÅ DE FINANSIELLE OVERSLAG

>TABELPOSITION>

(*) inklusive personalebidrag til pensionsordningen, jf. fodnote 2 i tabellerne i de finansielle overslag og de finansielle rammer for EU21, der er knyttet til IIA af 6/5/1999.

(**) inklusive anvendelse af fleksibilitetsinstrumentet.